CELEX: 62018TN0109
Language: el
Date: 2018-02-22 00:00:00
Title: Υπόθεση T-109/18: Προσφυγή-αγωγή της 22ας Φεβρουαρίου 2018 — VI κατά Επιτροπής

7.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/53
            
         Προσφυγή-αγωγή της 22ας Φεβρουαρίου 2018 — VI κατά Επιτροπής
   (Υπόθεση T-109/18)
   (2018/C 161/60)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα-ενάγουσα: VI (εκπρόσωποι: G. Pandey και V. Villante, δικηγόροι)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               προκαταρκτικώς, εφόσον απαιτείται, να κηρύξει το άρθρο 90 του ΚΥΚ ανίσχυρο και ανεφάρμοστο στην υπό κρίση υπόθεση δυνάμει του άρθρου 270 της Συνθήκης για τη Λειτουργία της Ευρωπαϊκής Ένωσης·
            
         
               —
            
            
               να ακυρώσει, πρώτον, την απόφαση της 14ης Νοεμβρίου 2017 της Ευρωπαϊκής Υπηρεσίας Επιλογής Προσωπικού (EPSO), με την οποία απορρίφθηκε ένσταση της προσφεύγουσας-ενάγουσας υποβληθείσα στις 13 Ιουλίου 2017, στην οποία συμπεριλαμβάνεται η απόρριψη της αξιώσεως της προσφεύγουσας-ενάγουσας σε αποζημίωση ύψους 50 000·
            
         
               —
            
            
               να ακυρώσει, δεύτερον, την απόφαση της 19ης Απριλίου 2017 της EPSO με την οποία απορρίφθηκε η αίτηση της προσφεύγουσας-ενάγουσας για επανεξέταση της αποφάσεως της εξεταστικής επιτροπής περί μη συμμετοχής της στο επόμενο στάδιο του διαγωνισμού·
            
         
               —
            
            
               να ακυρώσει, τρίτον, την απόφαση της 6ης Φεβρουαρίου 2017 η οποία εμφανίζεται στον ιστότοπο της EPSO περί μη συμπεριλήψεως της προσφεύγουσας-ενάγουσας στο σχέδιο του πίνακα των επιτυχόντων υποψηφίων στον διαγωνισμό EPSO/AD/323/16·
            
         
               —
            
            
               να ακυρώσει, τέταρτον, την προκήρυξη EPSO/AD/323/16, η οποία δημοσιεύθηκε στις 26 Μαΐου 2016, και, στο σύνολό του, το σχέδιο του προκύπτοντος πίνακα των υποψηφίων που οι οποίοι επιλέχθηκαν να συμμετάσχουν στον προαναφερθέντα διαγωνισμό·
            
         
               —
            
            
               να επιδικάσει στην προσφεύγουσα-ενάγουσα αποζημίωση ποσού 50 000 ευρώ για τη ζημία που υπέστη λόγω της ελλείψεως νομιμότητας των προαναφερθεισών προσβαλλομένων αποφάσεων· και
            
         
               —
            
            
               να καταδικάσει την καθής-εναγομένη στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής-αγωγής της, η προσφεύγουσα-ενάγουσα προβάλλει τρεις λόγους.
   
               1.
            
            
               Ο πρώτος λόγος αντλείται από πρόδηλη πλάνη εκτιμήσεως εκ μέρους της EPSO/εξεταστικής επιτροπής όσον αφορά την αξιολόγηση της επαγγελματικής εμπειρίας της προσφεύγουσας-ενάγουσας, συμπεριλαμβανομένης της παραβάσεως του παραρτήματος III της επίμαχης προκηρύξεως του διαγωνισμού όπου εκτίθεται η απαιτούμενη επαγγελματική εμπειρία.
            
         
               2.
            
            
               Ο δεύτερος λόγος αντλείται από παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης και από προσβολή του δικαιώματος ακροάσεως της προσφεύγουσας-ενάγουσας και, περαιτέρω, παράβαση της υποχρεώσεως αιτιολογήσεως και του άρθρου 296 της Συνθήκης για τη Λειτουργία της Ευρωπαϊκής Ένωσης.
            
         
               3.
            
            
               Ο τρίτος λόγος αντλείται από παράβαση των άρθρων 1, 2, 3 και 4 του κανονισμού 1/58 (1), παράβαση των άρθρων 1δ και 28 του ΚΥΚ και του άρθρου 1, παράγραφος 1, στοιχείο στ', του παραρτήματος III του ΚΥΚ καθώς και από παραβίαση των αρχών της ίσης μεταχειρίσεως και της απαγορεύσεως των διακρίσεων.
            
         
      (1)  Κανονισμός αριθ. 1 της 15ης Απριλίου 1958 περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (ΕΕ ειδ. έκδ. 01/001, σ. 14).